Òd 15 do 17 maja na Pòmòrzim òdbiwało sã zéńdzenié parlameńtarzistów Delegacji Karna Sejmù Repùbliczi Litwë ds. Midzëparlameńtarnëch Kòntaktów z Rzeczpòspòlitą Pòlską i Litewskò-Pòlsczégò Parlameńtarnégò Karna Sejmù RP. Pòlsczi delegacji przédnikòwôł pòsélc Tadéùsz Azewicz, a litewsczi – pòsélc Michôł Mackewicz. Przédną sprawą bëło zapòznanié sã ze stwòrzonyma przez pòlsczé prawò rozrzeszeniama, żlë jidze ò ùczbã kaszëbsczégò jãzëka i dwajãzëkòwòsc na Kaszëbach. Pòsélcowie Sejmów Litwë i Pòlsczi jezdzëlë pò gminach naszi krôjnë. Òb czas gòscënë w Kaszëbsczim Lëdowim Ùniwersytece mielë leżnosc dowiedzec sã ò jegò dzejanim i téż m.jin. ò tim, jak na przëmiarze gminë Somònino òrganizowónô je ùczba kaszëbsczégò jãzëka. Parlameńtarziscë przejachelë téż do Kaszëbsczégò Dodomù we Gduńskù, gdze zapòznelë sã z donëchczasową dzejnotą i z planama Kaszëbskò-Pòmòrsczégò Zrzeszeniô. Na pòtkanim béł Łukôsz Grzãdzëcczi – przédnik KPZ, Lucyna Radzymińskô – znajôrka ds. edukacji w kaszëbsczim jãzëkù, i Dariusz Majkòwsczi – przédny redaktór miesãcznika „Pomerania”. Litewsczich pòsélców òsoblëwie cekawiłë sprawë sparłãczoné z wprowôdzanim tôflów z kaszëbsczima pòzwama môlów i òrganizacją edukacji w tim jãzëkù.